Унагъуэ 18-м я гуфIэгъуэ
Лэскэн районым щыпсэу унагъуэ 18 унэщIэхэм щIэсу 2014 гъэм техьэнущ. «Унэ кхъахэхэм щыпсэухэр къыщIэгъэIэпхъукIын» республикэ программэм ипкъ иткIэ ирагъэкIуэкIа мы ухуэныгъэхэм сом мелуан 13 текIуэдащ.
Коттедж щапхъэм иту кърагъэжьа фэтэрхэм иджырей мардэхэм тету егугъуу елэжьащ зи IэщIагъэм фIыуэ хэзыщIыкI ухуакIуэхэр: унащхьэр, бжэ-щхьэгъубжэхэр къызыхуэтыншэщ, пэшхэр дахэу зехьащ, бжэIупэ лэжьыгъэхэри зэфIагъэкIащ.
«Къэбэрдей-Балъкъэрым и цIыхухэр 2013 — 2020 гъэхэм псэупIэхэмкIэ къызэгъэпэщын» программэр ягъэзащIэкIэрэ, ди щIыналъэм псэупIэу зы илъэсым щагъэхьэзырыр метр зэбгъузэнатIэ мин 841-м нагъэсыну я мурадщ.
2013 гъэм и закъуэ къатщтэмэ, къэрал программэ хэхахэм я лъэныкъуэкIэ КъБР-м сом меларди 4,78-рэ и уасэ ухуэныгъэ щызэфIагъэкIащ.
Лъостэн Музэ.
